Ekklesia Waamunzi Print\nEkklesia, tubungabunga, amabala aamusyobo ooyo, aambilizya buyo bweende bwazintu bulaa mpuwo mazubaano. Bantu bamwi bakalisungula caali kwaandaana kuzwa kumbungano zyabupaizi akuzumina buyo kuti ekklesia waamunzi ncecikombelo ciiminina Bwaapositolo bwa Buna-Kristu bwa kasimpe. Bamwi babelesya tubungabunga ooto kuti bayungizye kusangalala mumbungano zitakwe Moza uubakondelezya. Bamwi baliimvwi aakataa nzila, kabapailila mumaanda aabo kutegwa mulimo weende kabotu.\nBweendelezi bwamu Bbaibbele akweendelezya kabotu milimo ncecintu ciyandika kapati. Kaambo keni ncocili boobo nkakuti kunyina pe mbungano niiba yomwe iitobela Milawo iili Kkumi yoonse pe. Bunji bwambungano mazubaano zitobela milawo minji, pele kunyina akati kazyo iitobela milawo yoonse pe. Ncobeni, kunyina cikombelo cisimpidwe nokuba atalaa milawo yotatwe njobavwuzya kwiinda kumbali kapati eeyi: Kuli buyo Eloah naa Leza omwe, kubamba Nsabata, akukasya kujaya. Aboobo kwiinda mutwaambo totatwe ootu, muntu uusyomeka ncobeni mumoyo wakwe inga taalisanganya akataa bupaizi buli boonse bwamazubaano pe.\nNokuba kuti kucili twaambo atumwi twakulangisya kunze lya milawo iili kkumi, eeyi yotatwe njiibamba musemo uutazungaani wiimvwi nji aawo boonse mpobeelede kupimwa akuzulwa nokuba kululamikwa. Eeyi milawo njeyaandaanya akataa zikombelo zyoonse. Pele kwiide kunjila ekklesia wakukombelaa munzi, acalo tacikonzyi kubambulula zintu pe. Ekklesia ulakonzya awalo kumvwelenganya alusyomo lwakubeja mbweenya mbuli zikombelo zimwi mbozicita. Kuti uyandaule nokuba kubamba cikombelo ca ekklesia amunzi wako, kuyandika kubambilila kabotu-kabotu akuyaamina kapati mu bweendelezi bwa Mangwalo.\nIkaambo keni ncotubelesyela bbala lya Ekklesia alimwi kutali lyakuti cikombelo muli nzyotulemba munkamu ya WLC nkakuti, ibbala lyakuti “cikombelo” talyaambi bwini ncoliiminina bbala litaanzi lya ci Giliki lyakuti, "Ekklesia." Mucizuminano Cipya coonse, Ekklesia ndibbala lyaambilizya baabo Bakaitilwa Kuzwa Anze. Ibbala lyakuti "cikombelo," lyaamba buyo kabunga kabantu, aboobo ndibbala lyakalubizya kusandululwa alimwi tiilyakeelede kubelesyegwa pe. Bana-Kristu mbambabo ncobeni aabo Bakaitilwa Kuzwa Anze. Basikwiiya bamasimpe bokwa Yahushua mbambabo ncobeni Bakaitilwa Kuzwa Anze kuzwa mumbungano zyabupaizi busofweede bwaku Bbabbiloni. Eelyo nolumvwugwa lwiito lwakutija munzi wa Bbabbuloni, kucinyina muntu uuceelede kupilukila kuzikombelo zyaku Bbabbuloni amisyobo yabupaizi bwankuko pe.\nIcikombelo citaanzi ca ekklesia caamunzi, eeco ceelela kubambwa, ncikombelo mbuli cokwa Adamu a Eva. Balo bakali kuswaangana antoomwe a Mwami Yahuwah kuti bapaile antoomwe lyoonse kumangolezya aamu Nsabata. (Matalikilo 3:8) "Mpoonya bakamvwa jwi lya Mwami Leza Yahuwah naakali kweendenda mumuunda kumangolezya aabuzuba."\nKweendela antoomwe a Yahuwah njenzila ntaanzi ya kupaila. Njeyakali nzila yakazumanana amuciindi cokwa Enoch (Matalikilo 5:24) "Alimwi Enoki wakeenda Leza Yahuwah: mpoonya Leza wakamutola.” Ooku kuswaangana abuzuba, nkuswaangana mbuli mukwasyi omwe akupaila antoomwe a Mwami Yahuwah; ooku kweendela antoomwe anguwe, nkokulibambila kutolwa kuzwa atalaa nyika eeyi kuyooswaangana bumwi buzuba a Simalelo wesu mumulengalenga. Boonse bantu mumazuba aayo ngaakali kupona Enoki aabo bakaleka kupaila mbuli Adamu a Eva, mukuya kwaciindi bakalobelela mu Muyoba. Balikke aabo bakazumanana kupaila munzila eeyo mbabakafutulwa. (Matalikilo 6:9) "Nowa wakali muntu mululami alimwi wakalondokede mumisela yakwe yoonse (nkokuti, mumukwasyi nokuba mu ekklesia wakupailila amunzi), alimwi Nowa wakeenda antoomwe a Elohimu."\nCikombelo ca Ekklesia citaanzi caamunzi cakakomena kapati muciindi cokwa Abulahamu. (Matalikilo 14:14) "Eelyo Abrahamu naakamvwa kuti mweeninyina watolwa buzike, wakakulika batwanga bakwe zilwanyo, bali myaanda yotatwe akkumi alusele, aabo bakazyalilwa mumunzi wakwe, akutandaanya bafumpi kuyoosikila ku munzi wa Dani.” Awalo mweelwe mupati boobo wacikombelo ca ekklesia caamunzi cokwa Abramu wakaandaulwa mbuli mbokulembedwe mu Matalikilo 13:8ff. Nokuba kuti kaambo kakwaandanyigwa kakali kakutondaikana minwe, ooko kwaandaana kwakakosozya makani, akulesya kulwana. Eeci ncitu ciimpene kapati kuli ceeco cicitika kanjaanji mubweende bwa cikombelo ca ekklesia caamunzi mazubaano, alimwi eeco ceelede kuba citondezyo cicenjezya bantu boonse. Cikombelo ca Ekklesia caamunzi mazubaano, kuti kacitayeeme mu milazyo ya Bbaibbele, ncintu buyo cimwi cicitobelezya lusyomo lwakubeja lwamu Bbabbiloni.\nKamwi kaambo cikombelo ca ekklesia caamunzi ncocitalika buzangi mazubaano nkakuti, kuli zibeela zinjaanji oomo muntu mwanga wabelesya lunya mubweendelezi bwakwe. Eezyo nzikombelo zyakatalisyigwa aabantu bacimidwe nkaambo tiibaapedwe nguzu zyabweendelezi atalaa mbungano oomo mobakali kuzulilwa. IBbaibbele lilaa mulazyo uulesya kutalisya cikombelo amoyo uucimidwe boobo. Mulimo wakubunganya akweendelezya miswaangano yaamunzi ngwa mwana musankwa mutaanzi kuzyalwa. Eelyo bana nobapegwa milimo yakubala Mangwalo, mpoonya bamwi babungene kabateelezya nkobabala, kulaba kaambo kapati kuti bana kabacucauka akutakkalikila muciindi cakuti bapati balwanine cuuno cabweendelezi, eeco ncecicitika amwalo muli ekklesia waamunzi zimwi ziindi kwiinda mbocicitika mumbungano zyabupaizi bwamakwebo.\nMubwini, ciindi cakupaila inga caba ciindi cakulikwaya kapati cakuti abalo bana inga batola lubazu lwakweendelezya. Kuti kwatalisyigwa mupailo wakuumunizya, oomo bamwi mobapozya majwi kulilauka nzyobabulide, mpoonya akuzumanana kupaila kumwi mwana weendelezya kabala ciiyo mu Mangwalo, mpoonya kuzwa waawo inga bantu batalika kuswata Mangwalo akubandika twaambo twa moza; kunyina pe ciindi aawo mwana mpanga walimvwaanga waindwa kumbali mubweendelezi bwakwe pe. Bapati inga bamugwasyilila kubala Bbaibbele, kukonkezya bumboni bwalusyomo ndobasyoma akoompolweda babungene lwiito lwa kujulu, muciindi coonse eeco kakunyina kwiindilana kweendelezya muswaangano. Ooyu mulazyo wa mwana mutaanzi kuzyalwa uli mukaambo kakuti eelyo nibakatalika kupaila mbuli cisi bana Isilayeli, kuli cintu cakasiilwa kumbali. Kuzyalwa butaanzi wakali mulazyo wakazumanana kutobelwa, pele mubweende bwazintu mwana mutaanzi kuzyalwa wakali kunununwa kwiinda mukupa mali kubapaizi, mpoonya aabo bapaizi mbabakali kucita milimo eeyo njaakeelede kucita mwana mutaanzi kuzyalwa. Eeyi nzila yakazumanana muciindi ca Babetesi a Bami. Pele mbweenya mbuli kukwata maali, eeyi tiiyakali nzila taanzi njaakali kuyanda Mwami Yahuwah pe.\nKwakali twaambo tunjaanji twakucincila mbungano abweendelezi muciindi ca Babetesi a Bami. Aciindi cakuboola kwa Messiah, zyoonse eezyi zyakapiluka kunzila ntaanzi. Yahushua wakatalisya alimwi nzila yakupaila mutubungabunga tosyoonto muli Mateyo 16-18, kapede malailile mbokwakeelede kucitwa kupaila.\nMulimo mutaanzi muli (Mateyo 18:19) ngwakuti, “Alimwi ndamwaambila kuti naa bantu bobilo bazuminana ansi aano akaambo kaceeco ncebakumbila, Taata uuli kujulu ulabacitila. (Mateyo 18:20) Nkaambo ooko bantu bobilo naa botatwe nkobabungene muzina lyangu, ambebo mpendi akati kabo.\nYahushua wakacesya mweelwe wabaJuuda beelede kuswaangana antoomwe kuti bapaile, bobile nokuba botatwe. Bobile nokuba batatu inga babamba kaambo, nkokuti, inga babamba cikombelo ca ekklesia citobela Mulumbe mubotu munzila iiluleme. Njeeyi milazyo njaakapa:\nEkklesia wakabambilwa atalaa kaambo kaakaamba Petulo naakati Yahushua ngo mwanaa Yahuwah. (Mateyo16:16-18)\nEkklesia nje mbungano iipedwe nguzu yiiminina bulelo bwakujulu bwa Mwami Yahuwah atalaa nyika. (Mateyo 16:19)\nEkklesia njembunga iitakwe mpuwo, zimwi ziindi akuba mbunga yamaseseke, mbuli muciindi cankondo yakulwana Saatani munyika iino. (Mateyo 16:20)\nEkklesia nimbunga yiimvwi munzila yalufutuko oomo cintu cipati mocili lufu akubuka kwa Kristu. (Mateyo 16:21-23; 17:22-23)\nEkklesia mbobusena bwakuliimya ooko kuyandika munzila ya lufutuko (Mateyo 16:24-26)\nEkklesia uyeeme mubulangizi bwa kuboola kwa Kristu kuzyaa kuswena afwaafwi. (Mateyo 16:27-28)\nEkklesia nimbunga ya zilengaano azishinshimi, ileta baabo babungene kuti baswaangane aciyubunuzyo ca zishinshimi zizwa kujulu. (Mateyo 17:1-9)\nEkklesia njenzila yakweeta zileleko zya bulemu bwakujulu munyika kwiinda mu kuyiisya, kuponya akubaa nguzu kwiinda mumipailo akuliimya kulya. (Mateyo 17:14-21)\nEkklesia ubambilila muntu kapati kulilesya kulwana munzi wa Loma. (Mateyo 17:24-27)\nCintu cipati muli Ekklesia ncakulitolaansi, akufwida lubomba bacete. (Mateyo 18:1-14)\nEkklesia njenzila yakuleta lumvwano muciindi cankondo, alimwi ilaa mulimo wakutanda baabo bazumanana zisesemya kuzwa akataa bakwabonyina. (Mateyo 18:15-17)\nEkklesia ulabambwa abantu bobile nokuba batatu baswaangane muzina lya Kristu mumulimo ooyo. (Mateyo 18:18-20)\nKristu uutalibonyi nkwali ncobeni akataa mbungano ya ekklesia niibungene muzina Lyakwe. (Mateyo 18:20)\nEkklesia njenzila yakulekelelwa zibi abulemu bwa kujulu, ooko kucitika eelyo babungene nobalekelelana zibi zyabo. (Mateyo 18:21-35)\nEeyi milazyo iili kkumi ayone ya Mulumbe mubotu, njiiyandika mu bulelo bwa Yahuwah, njenjiyo yaambilizyigwa mu Mulumbe mubotu. Kuti kakuli imwi iitasanganyidwe, eeco cikombelo cilaleka kuba ekklesia wamasimpe. Ekklesia tiili mbungano yabupaizi yakatalisyigwa abaapositolo kabatobelana kukkala cuuno ca bweendelezi pe. Yakatalisyigwa cakugaminina a Yahushua Lwakwe, ooyo uuliko lyoonse niibambwa mbungano alimwi niiswaangana kupaila.\nEkklesia wa Baapositolo wakali kubunganina mumaanda nokuba mumasena aatasikwisikwi anze lya minzi.... Eeyi njeyakali nzila lyoonse kabutaninga sika Buna-Kristu bwaku Loma, oobo bwakatalika kuyaka maanda mapati oomo mobeendelezya bantunyina akubayiisya buzangi. Ekklesia wakali kubambilwa munsaa bamwi, mbweenya mbuli mbungano njaakali kubunganya amunzi wakwe mucizyi Phebe waku Cenchrea, kasinzo kasyoonto buyo kweenda kuzwa ku Corinth, ooko ekklesia umwi nkwaakabunganyidwe.\nEkklesia wa Mulumbe mubotu, tuusanganyi mulimo wa dikoni a eloda pe. Eeyi milimo yakabambilwa ekklesia wa baapositolo kuti igwasyilile muziindi zimwi. Muciindi eeco bupaizi bwamaseseke bwakalaa mpuwo mu Bulelo bwa Loma. Kwakali kunoonga kuli tubunga twamaseseke muminzi ooto twakali kusanganya bantu munzila iikonzya kubbapatizya, pele zimwi ziindi eezyo zyakali nzila ziyoosya mbuli zyakusamba mubulowa, kulya cisetekene, kupaila cibumbwa camuntu ooyo wakalisumpula buleza akutaminina kuti wakafwa akubuka kuzwa kubafu, kwiimba nyimbo akubala mangwalo mbweenya oobo. Cintu cikonzyanisya a ekklesia wa mulumbe mubotu cakali cakuti, abalo ba Juuda a Bamasi bakali kwaalilwa kwiimpanya akataa zyobile eezyo. Mukati kambungano eeyi, milimo ya dikoni a eloda yakali kuyandika kutegwa yeendelezye Mulumbe mubotu. Lino mbotulangene penzi ndeenya eelyo mazubaano, myaanda yabupaizi bukomba mituni iilyaamba kuba buna-Kristu, momumo oomo ba dikoni a eloda mobayandika ncobeni kubeleka milimo asunu.\nPaulu wakalemba cibalo cilamfu ca milimo eeyi muli 1 Timoteo 3. Nokuba kuti banji sunu bayeeya kuti kukona bwaapositolo ncecintu cipa kuti muntu atambulwe mucikombelo, eeci taali masimpe pe. Alikke Kristu nguukonzya kusala muntu, alimwi Kristu nkwali buyo alikke aawo mpobabungene muzina lyakwe kucita mulimo ooyo. Kunjizya muntu mumulimo kwiinda mumupailo akumulazyika maanza abaabo baswaangene mu ekklesia wa Mulumbe mubotu njenzila ilikke yakunjizya mulimo iizumizyidwe.\nEkklesia ulaa mulimo wakucita milimo imwi kwiinda buyo kusala bama eloda abadikoni, kuti kabali balayandika munkamu. Eeyi milimo ijatikizya:\nMulimo wakukambauka Jwi. (Ciyubunuzyo 1:3)\nKubbapatizya kwiinda mukunyika kunsaa meenda aabo balipeda bumboni bwa lusyomo lwabo mu lufu akubuka kwa Kristu. (BaLoma 6:4) BIKKILA MAANU: Mukabunga kasyoonto, aabo bayandaula kasimpe balakonzya kubbizyana kakwiina uupedwe mulimo.\nKusanzya matende kumatalikilo aamulalilo. (Johane 13:14)\nMulalilo wa Simalelo wakulya cinkwa citakwe mimena awaini uutasaside. (1Bakolinto 11:23-33)\nKuleleka bana. (Mateyo 19:14)\nKupailila baciswa. (Jemusi 5:14)\nEkklesia caambilizya kabunga kabaabo bakaitwa kuzwida anze alimwi ndibbala liteelede kubelesyegwa kwiita civwuka ciyakidwe cakubunganina. Eezyo zivwuka ziitwa boobo masinagogwe ookwa Saatani, aayo aakabambilwa lusyomo lwamunyika. Ekklesia ujatikizya bantu balaa zipego zya moza zigwasya bantu bali mumbali lyabo. Eezi zilibandaukidwe mu 1 Bakolinto 12-14. Mulongo wazipego eezyo ulipedwe amu 1 Bakolinto 12:28.\n“Yahuwah mumbungano yakwe wakabikka aaba, kusaanguna batumwa, lwabili basinsimi, lwatatu bamayi, alimwi bamwi mbaasimaleele, bamwi balaponya, bamwi mbagwasyi, bamwi mbeendelezi, bamwi balakonzya kwaamba misyobo iimbi (1 Bakolinto 12:28)\nYoonse milazyo ya Mulumbe mubotu iili kkumi ayone, zipego zya moza zili lusele, kusala beendelezi bamilimo ya dikoni a eloda, yakafuma kulibonya akataa balangila kuboola kwabili aabo bakali kubamba milawo. Malembe mataanzi kapati aa mucizyi Ellen White apa bupanduluzi bumbwikisya bwa miswaangano eeyo. Ekklesia wamukwasyi waba White wakali kweendelezyegwa a mwana musankwa mutaanzi kuzyalwa Henry, "mwiimbi uulweela." Ellen White wakapandulula mbubakali kukomezyegwa akuyiisyigwa bana kutegwa bakonzye kweendelezya kupaila mumunzi wabo.\n"Malailile aakumvwika jwi ayelede kupegwa amunzi. Bazyali beelede kuyiisya bana kwaambaula kabamvwika jwi kutegwa aabo bateelela bamvwe akuteelela kufumbwa jwi lyaambwa. Bazyali beelede kubayiisya kubala Bbaibbele mujwi limvwika, lisalala, alimwi munzila iilemekezya . . . [Yahuwah]. Alimwi mutalekeli baabo bafugama mumbali lya cipaililo camukwasyi kuti basise masyu aabo mumatansyi nokuba kunzaa cuuno eelyo nobabandika kuli . . . [Yahuwah]. Balo beelede kwiimikizya mitwe yabo alimwi, cakusetekana akukkazyika camba, baboole kucuuno caluzyalo."--Adventist Home, p. 435.\nMulazyo wa kuswaangana mu ekklesia waamunzi wakalizyibidwe akucitwa kuzwa kulaale kumwaka wa 1844 akataa baabo babamba milawo akulangila kuboola kwabili.\n'“Tiilyakalampa nikwakainda ciindi, mu 1844, eelyo mupailo wangu ooyu niwakajatikizya baabo babungana antoomwe kuti nokuba kubungana ciindi comwe buyo inga cavwuna muntu omwe. Kumulimo uuli boobu . . . [Yahuwah] ukulwaizya kuti: 'Ime ndiyookupa bulumbu.”--Adventist Home, p. 451.\nMulimo wa mwaalumi amukaintu mukukomba kwaamunzi awalo weelede kuya kumbele kuzwa mumuswaangano wamu Nsabata.\n"Kamutaninga yaamuka amunzi kuya kumilimo, boonse bamukwasyi beelede kwiitwa antoomwe; mpoonya wisi, nokuba banyina kuti katako wisi, beelede kukombelela cakulikombya kuli . . . [Yahuwah] akuzumanana buzuba boonse mumoyo kucita boobo. Amuboole kamulitolaansi, amoyo uuzwide kuteteeta, kamulangisya masunko antenda zili kumbele lyenu abana banu; kwiinda mulusyomo amubaangilile ku cipaililo, amwaabe bana benu mumaanza ookwa . . . [Yahuwah]. Bangele babeleka banookwabilila bana aabo baabidwe mumaanza ookwa . . . [Yahuwah]."--Child Guidance, p. 519.\nBabbaputisiti bapaila Mujibelo mbibaapa mpuwo yakutalika kuyaka zivwuka zyakukombela. Eezyo mbungano zyakabambwa kumamanino aamyaka ya 1800 zyakabambidwe mumukonzyanyo waba Bbaputisiti, kazilaa milimo, miswaangano, abweendelezi. Eezi, nokuba kuti tiizyali kunga zyaba milimo iilubide lwazyo, pele mukuya kwaciindi zyakasofwaazyigwa kwiinda mukuyaamina ku mbungano, cakuti milazyo mitaanzi ya ekklesia waamunzi yakasweekela limwi.\nSwebo tatuyandi mbungano zipya, nokuba kulisanganya mumbungano zyizuunyene mulimo wabuzangi. Ekklesia waamunzi ooyo wakatalisyigwa mumuunda wa Edeni, wakaambwa alimwi mu Mulumbe mubotu, akuzumanana akataa basyomi babamba milawo iili kkumi mumisela yakatobela yoonse.\nAzimwi zibalo zyeendelana acibalo eeci:\nZikombelo Zizangide! Kuzyiba Basinkondonyina ba Ekklesia Wakasimpe


1 Johane 2 | Bbaibbele lili a Intaneti | Bbaibbele lya Busanduluzi Bwanyika Mpya\n1 Johane 2:1-29\nJesu, ncipaizyo cakumanya zibi akutuyanzanya a Leza (1, 2)\nKutobela milawo ya Leza (3-11)\nMulawo wakaindi amupya (7, 8)\nNcolwakalembelwa lugwalo oolu (12-14)\nMutayandi nyika (15-17)\nKucenjezyegwa kujatikizya sikulwana Kristo (18-29)\n2 Nobana bangu bayandwa, ndimulembela zintu eezyi kutegwa mutabisyi. Pele, ikuti umwi wabisya, tulijisi mugwasyi* kuli Taata, Jesu Kristo,+ imululami.+ 2 Alimwi walo ncipaizyo cakumanya zibi zyesu+ akutuyanzanya a Leza, pele ikutali buyo zyesu zilikke, pele azyanyika yoonse.+ 3 Lino oobu mbombubo mbotuzyiba kuti tulimuzyi kabotu, ikuti naa twazumanana kubamba milawo yakwe. 4 Ooyo waamba kuti, “Ndilimuzyi kabotu,” nokuba boobo tabambi milawo yakwe, mubeji alimwi kasimpe takako pe mumuntu ooyo. 5 Pele kufwumbwa muntu uubamba jwi lyakwe, luyando ndwajisi muntu ooyo kuli Leza lwalondolwa ncobeni.+ Oobu mbotuzyiba kuti tulikamantene anguwe.+ 6 Ooyo waamba kuti lyoonse ulikamantene anguwe weelede kuzumanana kweenda mbubonya mbwaakeenda walo.+ 7 Nobayandwa, tandimulembeli mulawo mupya pe, pele mulawo wakaindi ooyo ngomwajisi kuzwa kumatalikilo.+ Imulawo wakaindi ooyu ndijwi eelyo ndimwakamvwa. 8 Pele lino ndimulembela mulawo mupya, iwamasimpe kujatikizya nguwe alimwi andinywe, nkaambo mudima uyaabumana eelyo mumuni wini-wini watalika kale kumweka.+ 9 Ooyo waamba kuti uli mumumuni pele kwamana boobo kasulaika+ munyina, ucili mumudima.+ 10 Ooyo uuyanda munyina ulazumanana kuba mumumuni,+ alimwi mulinguwe munyina cilebyo. 11 Pele ooyo uusulaika munyina uli mumudima alimwi weenda mumudima,+ alimwi takuzyi pe nkwaya+ nkaambo mudima woofwaazya meso aakwe. 12 Ndilembela ndinywe, nobana bangu bayandwa, nkaambo mwalekelelwa zibi zyanu akaambo kazina lyakwe.+ 13 Ndilembela ndinywe nomatata, nkaambo mulimuzyi kabotu ooyo uuliko kuzwa kumatalikilo. Ndilembela ndinywe nobalombwana, nkaambo mwamuzunda ooyo imubi.+ Ndilembela ndinywe nobana baniini, nkaambo mulimuzyi kabotu Taata.+ 14 Ndilembela ndinywe nomatata, nkaambo mulimuzyi kabotu ooyo uuliko kuzwa kumatalikilo. Ndilembela ndinywe nobalombwana, nkaambo muli bayumu+ alimwi jwi lya Leza molili mulindinywe ciindi coonse+ alimwi mwamuzunda ooyo imubi.+ 15 Mutayandi nyika noziba zintu zili munyika.+ Ikuti naa muntu kayanda nyika, nkokuti iluyando lwa Taata taluko pe mulinguwe;+ 16 nkaambo zintu zyoonse zili munyika—zisusi zyanyama+ alimwi azisusi zyameso+ amambonwa akaambo kazintu nzyajisi muntu*—tazizwi kuli Taata pe, pele zizwa munyika. 17 Kunze lyaboobo, inyika ilamana antoomwe azisusi zyanjiyo,+ pele ooyo uucita kuyanda kwa Leza unooliko lyoonse mane kukabe kutamani.+ 18 Nobana baniini, ecino nciindi camamanino, alimwi mbubonya mbomwakamvwa kuti sikulwana Kristo ulaboola,+ noliba lino kuli basikulwana Kristo banji ibalibonya kale,+ eeco cituzyibya kuti ecino nciindi camamanino. 19 Bakazwa akati kesu, pele tiibakali bamwi besu;*+ nkaambo ikuti nobakali bamwi besu, nobakazumanana kuba andiswe. Pele bakazwa ikutegwa kulibonye caantangalala kuti tabali boonse pe ibategwa mbamwi besu.+ 20 Alimwi nywebo mwakananikwa kuli yooyo uusalala+ alimwi nyoonse mulaaluzyibo. 21 Tandimulembeli boobu akaambo kakuti tamukazyi kasimpe pe,+ pele nkaambo mulikazyi, alimwi nkaambo kunyina bubeji buzwa mukasimpe.+ 22 Ino nguni mubeji kunze lyayooyo uukaka kuti Jesu ngu Kristo?+ Ooyu ngonguwe sikulwana Kristo,+ ooyo uukaka Taata alimwi a Mwana. 23 Muntu uuli woonse uukaka Mwana tamujisi awalo Taata.+ Pele kufwumbwa muntu uuzumina Mwana+ ulimujisi awalo Taata.+ 24 Lino nywebo, eeco ncomwakamvwa kumatalikilo ceelede kuzumanana mulindinywe.+ Ikuti naa eeco ncomwakamvwa kumatalikilo cazumanana mulindinywe, nkokuti alimwi munookamantene a Mwana alimwi a Taata. 25 Kunze lyaboobo, eeci ncecintu ncaakatusyomezya walo mwini, ibuumi butamani.+ 26 Ndimulembela zintu eezyi kujatikizya baabo ibasola kumweena. 27 Lino nywebo, ikunanikwa nkomwakatambula kuzwa kulinguwe+ kulazumanana mulindinywe, alimwi tamuyandiki muntu uuli woonse wakumuyiisya; pele kunanikwa ooku ikuzwa kulinguwe nkokumuyiisya zintu zyoonse,+ alimwi nkwamasimpe, takuli kwakubeja pe. Mbubonya mbokwamuyiisya, amuzumanane kukamantana anguwe.+ 28 Aboobo nobana bangu bayandwa, amuzumanane kukamantana anguwe ikutegwa aakuyubununwa tukacikonzye kwaamba cakutayoowa,+ tutakausyigwi nsoni akuzwa kulinguwe kuciindi cakubako kwakwe. 29 Ikuti naa kamuzyi kuti uliluleme, nkokuti mulizyi kuti muntu woonse uucita bululami wakazyalwa kuzwa kulinguwe.+\n^ Naa “sikutwiiminina.”\n^ Naa “akulikankaizya akaambo kazintu nzyajisi muntu.”\n^ Naa “tiibakali kuzulilwa kulindiswe.”\n1 Johane 2


Lulayo—Ncitondezyo Caluyando lwa Leza | Yakwiiya\nAMUBALE MU Afrikaans Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Digor Douala Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Guatemalan Sign Language Gujarati Gun Haitian Creole Hausa Hebrew Hiligaynon Hindi Hiri Motu Honduras Sign Language Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaraguan Sign Language Nigerian Pidgin Norwegian Nzema Okpe Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Salvadoran Sign Language Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Waray-Waray Wolaita Xhosa Yoruba Zambian Sign Language Zande Zapotec (Isthmus) Zimbabwe Sign Language Zulu\n“Aabo mbayanda Jehova ulabalaya.”—HEB. 12:6.\nIno icakacitikila Sebina camuyiisya nzi kujatikizya lulayo lwa Leza?\nCiindi notupa lulayo, ino mbuti mbotukonzya kumwiiya Jehova a Mwanaakwe?\nIno lulayo lutugwasya kulibambila nzi?\n1. Ino lulayo mu Bbaibbele kanji-kanji lwaambwa buti?\nCIINDI nomumvwa bbala lyakuti “lulayo,” ino ncinzi ciboola mumizeezo yanu? Ambweni musaanguna kuyeeya cisubulo, pele nzinji zijatikizyidwe. Mu Bbaibbele, lulayo kanji-kanji lulaambwa munzila iikulwaizya, zimwi ziindi antoomwe aluzyibo, busongo, luyando alimwi abuumi. (Tus. 1:2-7; 4:11-13) Cili boobo akaambo kakuti lulayo lwa Leza ncitondezyo caluyando ndwajisi kulindiswe alimwi akuyandisisya kwakwe kwakuti tukajane buumi butamani. (Heb. 12:6) Nokuba kuti lulayo lwakwe lulakonzya kubikkilizya akusubula, lulayo kunyina nolupegwa calunya naa caluciso. Mubwini, ibbala lyakuti “lulayo” kanji-kanji lyaamba kuyiisya, mbuli kooko kucitwa mukukomezya mwana uuyandwa.\n2, 3. Ino mbuti lulayo mbolubikkilizya kuyiisya alimwi acisubulo? (Amubone cifwanikiso icili kumatalikilo aacibalo.)\n2 Amubone cikozyanyo eeci: Mwana musankwa musyoonto wazina lya Johnny usobanya bbola muŋanda. Banyina bamwaambila kuti: “Yebo Johnny, ulizyi kuti toyelede kusobanya bbola muŋanda! Ulakonzya kupwaya cintu cimwi.” Pele kakunyina akubikkila maano kumalailile aabanyina, wazumanana kusobanya bbola mpoonya cakutayeeyelwa wapwaya nongo yajisi maluba. Ino mbuti banyina mbobalaamupe lulayo? Lulayo lwabo lulakonzya kubikkilizya kuyiisya alimwi acisubulo. Mukumuyiisya, balakonzya kumuyeezya Johnny kaambo ncocilubide ncaacita. Bayanda kumutondezya ncocili cabusongo kumvwida bazyali bakwe, kumupandulwida kuti milawo yabo ilayandika alimwi ileelede. Mpoonya kutegwa batondezye kuti nzyobamwaambila zilayandika, balakonzya kumupa cisubulo ceelede. Mucikozyanyo, ambweni balakonzya kumunyanga bbola Johnny kwaciindi cili mbocibede. Eeci cilakonzya kupa kuti abone kuti kutamvwida kulaletelela.\n3 Mbwaanga tuzulilwa kumbungano ya Bunakristo, tuli cibeela caŋanda ya Leza. (1Tim. 3:15) Aboobo tulazilemeka nguzu zya Jehova zyoonse zyobilo zyakubikka zyeelelo alimwi akupa lulayo caluyando ciindi notwatazitobela. Kuyungizya waawo, ikuti micito yesu yapa kuti kucitike zintu zitali kabotu, lulayo lwakwe lulakonzya kutuyeezya kujatikizya mbociyandika kumuswiilila Taateesu wakujulu. (Gal. 6:7) Leza ulatubikkila maano kapati alimwi uyanda kuti katukkomene.—1Pet. 5:6, 7.\n4. (a) Ino ndwiiyo lwamusyobo nzi ndwalongezya Jehova? (b) Ino ncinzi ncotutiilange-lange mucibalo eeci?\n4 Kwiinda mukupa lulayo lwamu Magwalo, tulakonzya kumugwasya mwaneesu naa sikwiiya Bbaibbele kuti asike ambaakani yakuba sikutobela Kristo. Ijwi lya Leza, icibelesyo cipati ncotubelesya mukuyiisya, lilatugwasya “mukulaya cabululami.” Aboobo mwaneesu naa sikwiiya Bbaibbele ulakonzya kugwasyigwa kutegwa amvwisye alimwi ‘akutobela zintu zyoonse Jesu nzyaakalailila.’ (2Tim. 3:16; Mt. 28:19, 20) Jehova ulakulongezya kuyiisya kuli boobo, ikubagwasya basikwiiya kuti abalo bagwasye banji kuba basikwiiya ba Kristo. (Amubale Tito 2:11-14.) Lino atulange-lange bwiinguzi kumibuzyo eeyi yotatwe iiyandika kapati: (1) Ino mbuti lulayo lwa Leza mbolutondezya luyando ndwajisi kulindiswe? (2) Ino ncinzi ncotukonzya kwiiya kuli baabo Leza mbaakapa lulayo kaindi? (3) Ciindi notupa lulayo, mbuti mbotukonzya kumwiiya Jehova a Mwanaakwe?\nLEZA ULALAYA MUNZILA YALUYANDO\n5. Ino muunzila nzi lulayo lwa Jehova mbolutondezya luyando ndwajisi kulindiswe?\n5 Kwiinda mukukulwaizyigwa aluyando, Jehova ulalulamika alimwi ulatuyiisya kutegwa tuzumanane kukkala muluyando lwakwe alimwi amunzila iitola kubuumi. (1Joh. 4:16) Kunyina natusampaula naa kutwaambila majwi mabi, kutupa kulimvwa kubula mpindu. (Tus. 12:18) Muciindi caboobo, Jehova ulatulemeka, ulabukkomanina bubotu buli mumoyo wesu alimwi ulalulemeka lwaanguluko lwesu lwakulisalila. Sena mbomulubona oobo lulayo lwa Leza, tacikwe makani naa luzwa mu Jwi lyakwe, mumabbuku aamba zyamu Bbaibbele, kubazyali Banakristo, naa kubaalu bamumbungano? Masimpe, baalu ibasola kutululamika munzila yabubombe alimwi yaluyando ciindi ‘notwaleya,’ ambweni cakutazyiba, batondezya luyando ndwajisi Jehova kulindiswe.—Gal. 6:1.\n6. Ciindi lulayo nolubikkilizya kulesyegwa zintu zimwi, ino mbuti eeci mbocitondezya luyando lwa Leza?\n6 Nokuba boobo, zimwi ziindi lulayo lulakonzya kubikkilizya zinji ikutali buyo kululamika muntu kwiinda mumajwi. Ikuti kakuli zibi zipati zijatikizyidwe, lulakonzya kubikkilizya kusweekelwa mikuli mumbungano. Noliba leelyo nocili boobo, lulayo oolo lutondezya luyando lwa Leza kulindiswe. Mucikozyanyo, kusweekelwa mikuli kulakonzya kumugwasya muntu kubona mbociyandika kulinguwe kubikkila maano kapati kuciiyo cakwe ca Bbaibbele, kuzinzibala kuyeeya alimwi akupaila. Aboobo ulakonzya kuyumizyigwa kumuuya. (Int. 19:7) Mukuya kwaciindi, mikuli ilakonzya kupegwa kulinguwe alimwi. Nokuba kugusya muntu mumbungano kutondezya luyando lwa Jehova, nkaambo kukwabilila mbungano kubukkale bubyaabi. (1Kor. 5:6, 7, 11) Alimwi nokuba kuti Leza ulalulamika cansaizi, kugusya sizibi kulakonzya kumugwasya kubona mbocili cibyaabi kapati cintu ncaakacita alimwi cilakonzya kumukulwaizya kweempwa.—Mil. 3:19.\nWAKAGWASYIGWA ALULAYO LWA JEHOVA\n7. Ino Sebina wakali ni, alimwi ino nkampenda nzi nkaakaba ankako kumbele?\n7 Kutegwa tukankaizye mboluyandika lulayo, atulange-lange bantu bobilo Jehova mbaakalulamika: Sebina, walo iwakali kupona mumazuba aa Mwami Hezekiya, alimwi aba Graham, imukwesu wamumazuba eesu. Mbwaakali mubanzi “uulanganya ŋanda”—yalo iilangilwa kuba ya Hezekiya—Sebina wakajisi bweendelezi buli mbobubede. (Is. 22:15) Nokuba boobo, cuusisya ncakuti wakatalika kulisumpula, kuliyandawida bulemu. Mane buya wakalisyida cuumbwe cidula kapati, alimwi wakali kutanta “nkalaki zyabulemu”!—Is. 22:16-18.\nKutalika kuzyibona munzila yeelede zintu cakulicesya kusololela kuzilongezyo zya Leza (Amubone muncali 8-10)\n8. Ino mbuti Jehova mbwaakamupa lulayo Sebina, alimwi ino ncinzi cakacitika?\n8 Akaambo kakuti Sebina wakali kuliyandawida bulemu, Leza ‘wakamutanda amulimo wakwe wabulemu’ akubikka Eliyakimu. (Is. 22:19-21) Kucinca ooku kwakaba iciindi Mwami wa Asuri Sanakeribu naakali kukanza kulwana Jerusalemu. Nokwakainda ciindi, mwami ooyu wakatuma balupati-pati ku Jerusalemu, antoomwe abasikalumamba banji, kutegwa bakanyonganye ba Juda akukonga Hezekiya kuti alibombye. (2Bam. 18:17-25) Eliyakimu wakatumwa kutegwa akaambaule abalupati-pati, pele tanaakali alikke pe. Wakaunka abambi bobilo, umwi wabo wakali Sebina, iwakali kubeleka kali mulembi. Sena eeci tiicakali kukonzya kwaamba kuti Sebina tanaakanyema pele muciindi caboobo wakautambula mukuli wakwe waansi kapati? Ikuti kacili boobo, ino nziiyo nzi nzyotukonzya kwiiya kuzwa kucibalo eeci? Atulange-lange ziiyo zyotatwe.\n9-11. (a) Ino nziiyo nzi ziyandika kapati nzyotukonzya kwiiya kuli ceeco cakamucitikila Sebina? (b) Ino mwakulwaizyigwa buti kujatikizya Jehova mbwaakamweendelezya Sebina?\n9 Cakusaanguna, Sebina wakasweekelwa mukuli wakwe. Icakamucitikila citondezya kucenjezya ooku kwakuti, “kulisumpula kusololela kulunyonyooko, alimwi muuya wakulitukumuna nguupa kuwa.” (Tus. 16:18) Ikuti kamujisi mikuli mumbungano, ambweni kamujisi ampuwo imwi, sena muyoosolekesya kuzumanana kulibona munzila iitondezya kulibombya? Sena muyoogamika bulemu kuli Jehova kuzipego zili zyoonse nzyomujisi naa zintu nzyomwakacita? (1Kor. 4:7) Mwaapostolo Paulo wakalemba kuti: “Ndaambila nyoonse ooko kuti mutayeeyi kuti mulayandika kapati kwiinda bwini mbomubede, pele kamuyeeya kabotu.”—Rom. 12:3.\n10 Cabili, kwiinda mukumusinsa kapati Sebina, Jehova ulakonzya wakali kutondezya kuti Sebina tanaakali kumubona kuti muntu uutakonzyi kugwasyigwa. (Tus. 3:11, 12) Eelo kaka eeci nciiyo cibotu kuli baabo ibasweekelwa mikuli yamulimo mumbungano ya Leza mazuba aano! Muciindi cakunyema alimwi akucimwa, abazumanane kubelekela Leza kusikila aagolela nguzu zyabo mubukkale bwabo bupya, akubona lulayo kuba citondezyo caluyando lwa Jehova. Amuyeeye kuti, Taateesu takatuboni kuti tuli baabo ibatakonzyi kugwasyigwa ikuti naa twalicesya kulinguwe. (Amubale 1 Petro 5:6, 7.) Lulayo lwaluyando lulakonzya kuba nzila Leza njakonzya kutubumba, aboobo atuzumanane kuba bateteete mumaanza aakwe.\n11 Catatu, Jehova mbwaakamweendelezya Sebina cipa ciiyo ciyandika kapati kuli baabo ibapedwe nguzu zyakupa lulayo, mbuli bazyali abalangizi Banakristo. Ino nciiyo nzi? Nokuba kuti lulayo lwa Jehova lulakonzya kutondezya mbwacisulide kapati cibi, alimwi lulakonzya kutondezya mbwamubikkila maano muntu ooyo iwakabisya. Ikuti naa mbuli muzyali naa mulangizi muyandika kupa lulayo, sena muyakumwiiya Jehova, kusulaika cibi kumwi kamuyandaula bubotu mumwanaanu naa mumusyominyoko?—Jud. 22, 23.\n12-14. (a) Ino muunzila nzi bamwi mbobalutambula lulayo luzwa kuli Leza? (b) Ino mbuti Jwi lya Leza mbolyakagwasya mukwesu umwi kucinca mbwaakali kuzibona zintu, alimwi ncinzi cakacitika?\n12 Cuusisya ncakuti, bamana kupegwa lulayo, bamwi cilabacisa kapati cakuti balatantamuka kuli Leza alimwi akubantu bakwe. (Heb. 3:12, 13) Pele sena eeci caamba kuti bantu ibali boobo tabakonzyi kugwasyigwa? Amubone ba Graham, balo ibakagusyigwa mumbungano, mukuya kwaciindi bakapilusyigwa, mpoonya alimwi bakaleka kusungwaala kumuuya. Nokwakainda myaka, bakalomba mwaalu iwakapangide cilongwe ambabo kuti batalike kwiiya Bbaibbele.\n13 Mwaalu ooyo wakaamba kuti: “Ba Graham bakajisi penzi lyakulisumpula. Bakalibasulide baalu ibakeendelezya makani aakugusyigwa kwabo mumbungano. Aboobo ziiyo zisyoonto izyakatobela twakabandika magwalo aamba kulisumpula alimwi abubi bwambubo. Ba Graham bakatalika kulibona bwini mbobakabede mucimbonimboni ca Jwi lya Leza, alimwi ncobakabona tiibakacikkomanina! Eelo kaka bakagwasyigwa kapati! Nobakamana kuzumina kuti ‘tanda’ lyakulisumpula ndelyakali kubapa kuti bataboni alimwi akuti muuya wakusulaika lyakali penzi lyabo, bakatalika kucinca cakufwambaana kutegwa bacite kabotu. Bakatalika kujanika kumiswaangano lyoonse, kwiiya Jwi lya Leza cabusungu, alimwi akuba acilengwa cakupaila abuzuba. Kuyungizya waawo, bakaizumina mikuli yabo yakumuuya kabali silutwe wamukwasyi calo icakabakkomanisya bakaintu babo alimwi abana babo.”—Lk. 6:41, 42; Jak. 1:23-25.\n14 Mwaalu wakazumanana kati: “Bumwi buzuba, ba Graham bakandaambila cintu cimwi icakandinjila mumoyo. Bakaamba kuti ‘Kasimpe ndakakazyiba kaindi alimwi buya ndakali kubeleka kandili mupainiya. Pele lino aawa ndendilyo nondikonzya kwaamba camasimpe kuti ndilamuyanda Jehova.’ Kakutanainda ciindi cilamfwu, bakalombwa kuti kabanoopa bantu maikkulofoni ku Ŋanda ya Bwami—coolwe ncobakali kulumba kapati. Cikozyanyo cabo cakandiyiisya kuti ciindi muntu nalicesya kuli Leza kwiinda mukutambula lulayo, zilongezyo inga ziile kupoomoka!”\nCIINDI NOMUPA LULAYO, AMWIIYE LEZA A KRISTO\n15. Ikuti katuyanda kuti lulayo lwesu kalusika amoyo, ino ncinzi ncotweelede kucita?\n15 Kutegwa tube bamayi babotu, tweelede kusaanguna kuba basikwiiya babotu. (1Tim. 4:15, 16) Mbubwenya buyo, aabo ibazumizyidwe a Leza kupa lulayo, lwabo beni beelede kuzumanana kutobela busolozi bwa Jehova cakuliyandila. Kutobela busolozi cakulicesya kuli boobu kupa kuti balemekwe alimwi kupa kuti kabaamba cakwaanguluka ciindi nobayiisya naa nobalulamika bamwi. Atulange-lange cikozyanyo ca Jesu.\n16. Ino nziiyo nzi zimwi kujatikizya lulayo lweelela alimwi akuyiisya kubotu nzyotukonzya kwiiya kuli Jesu?\n16 Jesu wakali kubaswiilila akubamvwida Bausyi lyoonse, noliba leelyo nocakali ciyumu kapati kucita boobo. (Mt. 26:39) Alimwi wakali kulemeka Bausyi kwiinda munjiisyo zyakwe alimwi abusongo. (Joh. 5:19, 30) Kulicesya kwa Jesu alimwi akumvwida kwakwe kwakakwelelezya bantu babombe myoyo kulinguwe alimwi kwakamugwasya kuba mwiiyi uujisi lweetelelo alimwi uuli kabotu. (Amubale Luka 4:22.) Majwi aakwe mabotu akabasika amoyo aabo ibakali mbuli tete lipwayikide naa kalambe kasuka busi ikayanda kuzima. (Mt. 12:20) Noliba leelyo kukkazika moyo kwakwe nokwakali kusunkwa, Jesu wakali kutondezya luzyalo alimwi aluyando. Eeci cakalibonya ciindi naakalulamika baapostolo bakwe akaambo kakutondezya muuya wakuliyanda, kulisumpula.—Mk. 9:33-37; Lk. 22:24-27.\n17. Ino mbube nzi bubotu buyoogwasya baalu kuba beembezi babotu bambelele zya Leza?\n17 Boonse aabo ibazumizyidwe kupa lulayo lwamu Magwalo balaba basongo ciindi nobaiya cikozyanyo ca Kristo. Masimpe, kucita boobo kutondezya luyandisisyo lwabo lwakuyanda kubumbwa a Leza a Mwanaakwe. Mwaapostolo Petro wakalemba kuti: “Amweembele butanga bwa Leza ibuli mumaanza aanu, amubeleke mbomuli balangizi, ikutali cakusinikizyigwa buya pe, pele cakuliyandila kumbele lya Leza; ikutali akaambo kakuyanda kujana mpindu cabumpelenge, pele caluyandisisyo; ikutali kuba mbuli basimalelo kuli baabo ibali ndukono lwa Leza, pele mube zikozyanyo kubutanga.” (1Pet. 5:2-4) Masimpe ngakuti, balangizi batobela Leza alimwi a Kristo cakukondwa, mutwe wambungano, balaligwasya lwabo beni abaabo mbobalanganya.—Is. 32:1, 2, 17, 18.\n18. (a) Ino ncinzi Jehova ncayanda kubazyali? (b) Ino mbuti Leza mbwabagwasya bazyali kuzuzikizya mikuli yabo?\n18 Njiisyo nzyemunya zilabeleka mumukwasyi. Basilutwe bamikwasyi baambilwa kuti: “Anywebo nomausyi, mutanoobanyemyi bana banu pe, pele amuzumanane kubalela mululayo alwiiyo lwa Jehova.” (Ef. 6:4) Ino mapati buti makani aaya? Lugwalo lwa Tusimpi 19:18 lwaamba kuti: “Kolaya mwanaako nokucili bulangizi, alimwi utabi nduwe uumupa kuti afwe.” Masimpe, Jehova ulabapa mulandu bazyali Banakristo ikuti baalilwa kupa lulayo luyandika kumwana! (1Sam. 3:12-14) Nokuba boobo, Jehova ulabapa busongo anguzu nzyobayandika bazyali ciindi nobamulomba cakulicesya mumupailo alimwi anobasyoma Jwi lyakwe amuuya uusalala kutegwa ubasololele.—Amubale Jakobo 1:5.\nKWIIYA MBOTUKONZYA KUPONA MULUUMUNO KUKABE KUTAMANI\n19, 20. (a) Ino nzilongezyo nzi ziboola kwiinda mukutambula lulayo lwa Leza? (b) Ino ncinzi ncotuyoolanga-langa mucibalo citobela?\n19 Cilakonzya kuba ciyumu kuzibala zilongezyo zyoonse ziboola akaambo kakutambula lulayo alimwi akwiiya Jehova a Jesu ciindi notupa bamwi lulayo. Cakutadooneka, mikwasyi alimwi ambungano buba busena bwaluumuno. Abalo bantu umwi aumwi kumugama balimvwa kuyandwa ncobeni, kuba ampindu alimwi akukwabililwa—kulabila zilongezyo ziboola kumbele. (Int. 72:7) Masimpe, takuli kuciindizya kwaamba kuti lulayo lwa Jehova lutuyiisya mbotukonzya kupona antoomwe muluumuno kukabe kutamani akweendelana katuli mukwasyi uulanganizyigwa anguwe. (Amubale Isaya 11:9.) Ciindi notulubona munzila eeyi lulayo lwa Leza, cilalangilwa kuti tuyoolulumba kapati akaambo kabwini mbolubede: citondezyo cibotu caluyando lupati ndwajisi Leza kulindiswe.\n20 Mucibalo citobela, tuyoobandika kapati kujatikizya nzila zyakupa lulayo mumukwasyi alimwi amumbungano. Alimwi tuyoolanga-langa makani aakulilesya alimwi acintu cimwi cikonzya kubija kapati kwiinda kucisa kwaciindi cisyoonto kuboola akaambo kalulayo.


Nkamu Iitegwa Bibelkring: “Nkamu ya Basikwiiya Bbaibbele”\nKUMAMANINO kwama 1930, inkamu yabukombi mpya iitegwa Bibelkring (ibbala lyaci Dutch ilyaamba kuti “nkamu yabasikwiiya Bbaibbele”) yakatalika kufwaafwi acizyiba citegwa Lake Toba, ku North Sumatra. Nkamu eeyi yakatalika ciindi bamayi bamwi nobakatambula mabbuku kumupainiya iwakaswaide, uulangilwa kuti ooyu mukwesu Eric Ewins, walo iwakakambaukila mubusena bwa Lake Toba mumwaka wa 1936. Nzyobakabala bamayi aaba zyakabakulwaizya kuzwa mucikombelo ca Batak Protestant Church akutalisya tukamu twakwiiya Bbaibbele. Tukamu ooto twakakomena akumwaika kusikila mane aabo ibazulilwa mulintuto bakavwula kusika kumyaanda. *\nBa Limeria Nadap-Dap ibakali munkamu ya Bibelkring lino mucizyi wesu Munakristo\nKwiinda mukubelesya mabbuku aakamwaigwa amupainiya ooyu, bamunkamu ya Bibelkring ibakusaanguna bakazyiba kasimpe kamu Bbaibbele kujatikizya twaambo twiindene-indene. Ba Dame Simbolon, ibakali bankamu eeyi balo ibakatambula kasimpe mu 1972 bakaamba kuti: “Bakali kukaka kusalyuuta ndembela alimwi akusekelela Kkilisimasi amazuba aakuzyalwa. Mane buya bamwi akati kabo bakali kukambauka kuŋanda aŋanda.” Nokuba boobo, akaambo kakuti tiibakali kusololelwa ambunga ya Leza, tiilyakalampa pe, nkamu eeyi yakatalika kulanga zintu munzila yabuntu. Ba Limeria Nadap-Dap, abalo ibakali munkamu eeyi pele lino ibali mbacizyi besu kumuuya bakaamba kuti: “Bamakaintu tiibakali kuzumizyigwa kulipenta, kunana pauda, kusama masikkiyo atulungu, kusama zisani zyamazuba aano, nokuba kusama mabbusu. Alimwi bamunkamu eeyi bakali kukasyigwa kubweza cinyongole camutwe, imakani aakainyemya kapati mfwulumende.”\nNkamu ya Bibelkring mukuya kwaciindi yakaandaana mutubunga-bunga tunji kumane yakamana. Ciindi bapainiya nobakajokela kubusena bwa Lake Toba, bantu banji ibakali munkamu ya Bibelkring bakakatambula kasimpe.\n^ par. 1 Mabbuku amwi aamba kuti ciindi nkamu ya Bibelkring noyakadumide kapati, yakajisi bantu babalilwa kumasauzandi aali mbwaabede.


Ino Lubbapatizyo Ninzi? | Mibuzyo Yamu Bbaibbele\nAMUBALE MU Abkhaz Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Croatian Czech Danish Dutch English Estonian Ewe Fijian Finnish French Ga Georgian German Greek Gun Haitian Creole Hausa Hebrew Hiligaynon Hungarian Iloko Indonesian Italian Japanese Kazakh Kiluba Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Mongolian Myanmar Nepali Norwegian Nzema Pangasinan Papiamento (Aruba) Papiamento (Curaçao) Polish Portuguese Portuguese (Portugal) Romanian Russian Samoan Sepedi Serbian (Cyrillic) Serbian (Roman) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Tiv Tsonga Turkish Ukrainian Uzbek Vietnamese Xhosa Yoruba Zulu\nIno Lubbapatizyo Ninzi?\nKubbapatizyigwa nkubbizya muntu mumaanzi alimwi akumugwisya. * Nkakaambo kaako Jesu ncaakabbapatizyigwa mumulonga wakali amaanzi manji. (Matayo 3:13, 16) Mbubwenya buyo, mwaalumi muna Etiopiya wakalomba kubbapatizyigwa nobakasika “abusena aakali maanzi.”—Milimo 8:36-40.\nBbaibbele likozyanisya lubbapatizyo kukuzikkwa. (Baroma 6:4; Bakolose 2:12) Kubbapatizyigwa mumaanzi caamba kuti muntu wafwa kubukkale bwakwe bwakaindi akutalika bukkale bupya kali Munakristo uulyaabide kuli Leza. Kubbapatizyigwa alimwi antaamu izisololela kukubbapatizyigwa mbubambe bwa Leza bwakuti muntu abe amanjezyeezya aasalala akaambo kalusyomo lwakwe mucituuzyo ca Jesu Kristo. (1 Petro 3:21) Aboobo, Jesu wakayiisya kuti basikwiiya bakwe beelede kubbapatizyigwa.—Matayo 28:19, 20.\nSena kubbapatizyigwa mumaanzi kusalazya zibi?\nPeepe. Bbaibbele liyiisya kuti bulowa bwa Jesu ibwakatilwa mbobukonzya kusalazya zibi zyesu. (Baroma 5:8, 9; 1 Johane 1:7) Nokuba boobo, kutegwa agwasyigwe acituuzyo ca Jesu, muntu weelede kuba alusyomo muli Jesu, kucinca bukkale bwakwe kutegwa bweendelane anjiisyo zya Jesu, alimwi akubbapatizyigwa.—Milimo 2:38; 3:19.\nSena Bbaibbele liyiisya kuti bana bamvwanda beelede kubbapatizyigwa?\nPeepe, taliyiisyi boobo. Muzeezo wakubbapatizya mwana muvwanda tauko mu Bbaibbele. Basizikombelo bamwi balaacilengwa cakubbapatizya bana bavwanda (kwiinda mukubasansaila naa kubatila maanzi amutwe) mpoonya akubaulika zina. Lubbapatizyo lwa Bunakristo ndwabaabo ibasika aciimo cakumvwisya alimwi akwaasyoma ‘makani mabotu aa Bwami bwa Leza.’ (Milimo 8:12) Kuliswaangene akumvwa jwi lya Leza, kulizumina, alimwi akweempwa, zintu nzyatakonzyi kucita mwana musyoonto.—Milimo 2:22, 38, 41.\nKuyungizya waawo, Bbaibbele litondezya kuti Leza ubona bana basyoonto ba Banakristo kuti balasalala, naa banyina cibi mumeso aakwe, akaambo kakusyomeka kwabazyali babo. (1 Bakorinto 7:14) Ikuti naa kubbapatizyigwa kwabana basyoonto kuli kabotu, bana aabo nobatali kuyandika kwiimininwa amuntu uumbi. *\nMakani aataluzi kujatikizya lubbapatizyo lwa Bunakristo\nMakani aataluzi: Kusansaila naa kumutila maanzi muntu cili buyo kabotu nkaambo ncimwi buyo akumubbizya mumaanzi.\nMakani aaluzi: Lubbapatizyo loonse lwaambidwe mu Bbaibbele lwakali kubikkilizya kubbila buya mumaanzi. Mucikozyanyo, ciindi sikwiiya Filipo naakali kuyanda kubbapatizya mwaalumi muna Etiopiya, “bakaseluka akunjila mumaanzi” akumubbapatizya. Kumane, ‘bakazwa mumaanzi.’—Milimo 8:36-39. *\nMakani aataluzi: Bbaibbele litondezya kuti bana basyoonto bakali kubikkilizyigwa ciindi banamukwasyi boonse nobakali kubbapatizyigwa. Mucikozyanyo, kujatikizya mulindizi wantolongo waku Filipi Ibbaibbele lyaamba kuti: “Walo abamuŋanda yakwe boonse bakabbapatizyigwa.”—Milimo 16:31-34.\nMakani aaluzi: Cibalo icitondezya kusanduka kwamulindizi wantolongo caamba kuti aabo bakabbapatizyigwa bakalimvwisya “jwi lya Jehova” alimwi akuti “bakakondwa kapati.” (Milimo 16:32, 34) Twaambo ootu tutondezya kuti kunyina bana basyoonto ibamuŋanda yamulindizi wantolongo ibakabbapatizyigwa, nkaambo tiibakali kukonzya kumvwisya jwi lya Jehova.\nMakani aataluzi: Jesu wakayiisya lubbapatizyo lwabana basyoonto kwiinda mukwaamba kuti Bwami mbwabana basyoonto.—Matayo 19:13-15; Marko 10:13-16.\nMakani aaluzi: Jesu tanaakali kubandika zyalubbapatizyo ciindi naakaamba majwi aayo. Muciindi caboobo, wakali kutondezya kuti aabo beelela mu Bwami bwa Leza beelede kuba mbuli bana, ibabombe alimwi bayiisyika.—Matayo 18:4; Luka 18:16, 17.\n^ munc. 3 Ibbala lya Chigiriki lyakasandululwa kuti “lubbapatizyo” lizwa kubbala lyaamba “kubbizya.” Amubone bbuku Theological Dictionary of the New Testament, Volume I, peeji 529.\n^ munc. 10 Ibbaibbele liitwa kuti The International Standard Bible Encyclopedia, lyaamba kuti “kunyina makani aajanika mu Cizuminano Cipya aamba kujatikizya kubbapatizyigwa kwabana basyoonto.” Alimwi lyaamba kuti cilengwa eeci cakatalika akaambo “kamakani aataluzi kujatikizya kubbapatizyigwa,” wakuti lubbapatizyo lusalazya zibi.—Volume 1, peeji 416-417.\n^ munc. 13 Mubbuku litegwa New Catholic Encyclopedia ansi aamutwe wakuti “Baptism” lyaamba kuti: “Tacidoonekwi kuti lubbapatizyo ilwakali kucitwa mu Cikombelo cakusaanguna lwakali lwakubbizya buya mubili woonse.”—Volume 2, peeji 59.\nLusyomo Abukombi Mibuzyo Yamu Bbaibbele Yaingulwa\nLubbapatizyo Acilongwe Canu a Leza\nIno nintaamu nzi nzyomweelede kuzuzikizya kutegwa mweelele kubbapatizyigwa? Amuzyibe lubbapatizyo ncolwiiminina alimwi ambolweelede kucitwa.\nSena Zikombelo Zyoonse Zilikozyenye? Sena Zyoonse Zisololela Kuli Leza?\nSena Cilayandika Kuzulilwa Kucikombelo Cimwi?\nSena Bakamboni ba Jehova Mbanakristo?\nIno Lufwutuko Ninzi?\nSena Bbaibbele Liyiisya Kuti ‘Wafwutulwa Ciindi Comwe, Nkokuti Wafwutukila Limwi’?


Nkaambo nzi Leza Ncalekelede Kupenga? — LAIBBULALI YAA INTANETI ya Watchower\nbh cibalo. 11 map. 106-114\nNKAAMBO NZI KUPENGA NCOKUVWULIDE?\nIKAAMBO KAPATI KATALISYIGWA\nNKAAMBO NZI NCAAKULEKELA KWACIINDI CILAMFWU KAPATI?\nINO MULACIBELESYA BUTI CIPEGO NCAAKAMUPA LEZA?\nNkaambo nzi Ncokuli Kupenga Kapati?Ncinzi Bbaibbele Ncolituyiisya?\nNcinzi Ncolyaamba Bbaibbele?Ngazi Yamulindizi Yaambilizya Bwami bwa Jehova (Yakubuleya)—2017\nIkaambo Kupenga Koonse Ncokuya Kumanina Ino-inoNgazi Yamulindizi—2007\nSena ngu Leza wakatalisya kupenga kuli munyika?\nIno nkaambo nzi kakatalisyigwa mumuunda wa Edeni?\nIno mbuti Leza mbwayookumanizya kupenga kwabantunsi?\n1, 2. Nkupenga kuli buti kubacitikila bantu sunu, alimwi ino banji kubapa kubuzya mibuzyo nzi?\nNOYAKAMANA kulwa nkondo nkali mucisi cimwi mulwanwa nkondo lyoonse, zyuulu-zyuulu zyabanakazi abamwi batali basikalumamba bakazikkwa antoomwe mucuumbwe comwe cipati cakazingulukidwe ambaakani zyaziingano mumbali-mbali. Iciingano acimwi cakalembedwe kuti: “Nkaambo nzi?” Ooyu ngomubuzyo ngobabuzya bantu nobacimidwe kapati akaambo kakutaciteelela cakasololela kupenzi limwi lipati. Ibantu balaubuzya mubuzyo ooyu eelyo nkondo naa intenda imwi noijaya muyandwa wabo, kunyonyoona ŋanda yabo naa kuletela kupenga kutaambiki munzila zimbi. Balayanda kuzyiba ncobakacitikilwa mapenzi aali boobo.\n2 Ino nkaambo nzi Leza ncakuzumizya kupenga? Ikuti Jehova Leza kali singuzuzyoonse, siluyando, imusongo alimwi uululeme, ino nkaambo nzi nyika ncoizwide kusulaikana alimwi akutalulama? Sena nywebo kuli nomwakalibuzyide mibuzyo iili boobu?\n3, 4. (a) Ncinzi citondezya kuti tacilubide ikubuzya ncakulekelede kupenga Leza? (b) Ino Jehova ulimvwa buti kujatikizya bubi akupenga?\n3 Sena cililubide ikubuzya ncakulekelede kupenga Leza? Bamwi balalibilika kuti ikubuzya mubuzyo uuli boobo inga kwaamba kuti tabajisi lusyomo luyumu naa kuti basampaula Leza. Pele mwabala Bbaibbele, muyoojana kuti bantu basyomeka alimwi ibakali kuyoowa kubisizya Leza bakabuzya mibuzyo njimunya eeyi. Mucikozyanyo, imusinsimi Habakuku wakabuzya Jehova kuti: ‘Ino nkaambo nzi ncondipa kubona mapenzi aali boobu, alimwi ino nkaambo nzi ncolekelela kubisya ooku? Alimwi ino nkaambo nzi lunyonyooko amazwanga ncozindizingulukide akukazyanya ncokuya kumbele alimwi akulwana ncokucitwa?’—Habakuku 1:3.\nJehova uyookumanizya kupenga koonse\n4 Sena Jehova wakamunyemena musinsimi uusyomeka Habakuku akaambo kakubuzya mibuzyo eeyo? Peepe. Muciindi caboobo, Leza wakaabikkilizya majwi aa Habakuku ngaakaamba camoyo woonse mumakani aali mu Bbaibbele ngaakasololela amuuya wakwe. Alimwi Leza wakamugwasya kwaamvwisya makani akumupa kuba alusyomo luyumu. Eeco Jehova ncayanda kumucitila anywebo. Kamuyeeyede kuti Bbaibbele liyiisya kuti “nguumucebuka lyoonse.” (1 Petro 5:7) Leza ulabusulaika kapati bubi akupenga kucitika akaambo kambubo kwiinda mbobabusulaika bantunsi. (Isaya 55:8, 9) Aboobo ino nkaambo nzi kupenga ncokuvwulide kapati boobu munyika?\n5. Ntwaambo nzi tupegwa zimwi ziindi ikupandulula ncobapenga bantu, pele ino Bbaibbele lituyiisya nzi?\n5 Ibantu bazikombelo ziindene-indene babuzya beendelezi babo bazikombelo abamayi ncokuvwulide boobu kupenga. Ikanji-kanji, ibwiinguzi inga mbwakuti ikupenga nkuyanda kwa Leza alimwi akuti kaindi wakazisalila limwi zyoonse zyakali kuyoocitika, kubikkilizya amapenzi. Ibanji baambilwa kuti inzila zya Leza tazikonzyi kupandululwa naa kuti Leza upa kuti bantu bafwe kubikkilizya abana ikutegwa kakkala ambabo kujulu. Pele kweelana ambomwaiya, kunyina Jehova Leza natalisya cintu cibyaabi. Ibbaibbele lyaamba kuti: “Kacili kule a-Leza kuti acite bubi, akuli-Singuzuzyoonse kuti alubizye.”—Jobu 34:10.\n6. Nkaambo nzi bantu banji ncobalubizya mukupa Leza mulandu kujatikizya kupenga kuli munyika?\n6 Sena mulikazyi kaambo bantu ncobalubizya mukupa Leza mulandu kujatikizya kupenga koonse kuli munyika? Ikanji-kanji bapa Leza Singuzuzyoonse mulandu akaambo kakuyeeya kuti ngomweendelezi wini wanyika eeyi. Tabaizyi njiisyo iitakatazyi, pele iiyandika kapati njoliyiisya Bbaibbele. Mwakayiiya njiisyo eeyo mu Cibalo 3 mubbuku lino. Imweendelezi wini wanyika eeyi ngu Saatani Diabolosi.\n7, 8. (a) Mbuti nyika mboitondezya mbwabede mweendelezi wanjiyo? (b) Mbuti kutalondoka alimwi ‘aziindi zyalufwu azyamapenzi’ mbozyatuletela kupenga?\n7 Cakusalazya Bbaibbele lyaamba kuti: “Nyika yoonse yeendelezyegwa amubi.” (1 Johane 5:19, NW) Sena tamuzumini kuti makani aaya ngamasimpe mwakkala ansi kuyeeya? Inyika eeyi izwide bube bwacilenge camuuya citalibonyi icili ‘mukweena bantu boonse baansi.’ (Ciyubunuzyo 12:9) Saatani ulasulaika, ngusilweeno alimwi ngusilunya. Aboobo nyika njayendelezya ayalo izwide kusulaika, lweeno alimwi alunya. Aaka nkaambo kamwi ncokuvwulide kupenga.\n8 Ikaambo kabili ncokuvwulide kupenga nkakuti mbubwenya mbokwakabandikwa mu Cibalo 3, banamaleya tabalondokede alimwi mbaasizibi kuzwa ciindi kuzanga nokwakacitika mumuunda wa Edeni. Bantunsi basizibi balwanina kuba ampuwo zyakweendelezya bamwi, alimwi eeci capa kuti kube nkondo, kudyaaminina alimwi akupenga. (Mukambausi 4:1; 8:9) Ikaambo katatu ncokuli kupenga kajatikizya “ziindi zyalufu azyamapenzi.” (Amubale Mukambausi 9:11) Munyika oomo Jehova mwatali Mweendelezi uukwabilila, ibantu balakonzya kupenga akaambo kakuba abusena bumwi aciindi citeelede.\n9. Nkaambo nzi ncotunga twasinizya kuti Jehova ulijisi twaambo tubotu ncakulekelede kuzumanana kupenga?\n9 Ncintu cituumbulizya swebo ikuzyiba kuti Leza teensyi nguukutalisya kupenga pe. Tajisi mulandu kujatikizya nkondo, milandu, kudyaaminina nezyiba ntenda zyacilengwaleza izibapa kupenga bantu. Pele tuciyandika kuzyiba, Ino nkaambo nzi Jehova ncakulekelede kupenga ooku koonse? Ikuti kali Singuzuzyoonse, nkokuti ulijisi nguzu zyakukulesya kupenga. Aboobo ino nkaambo nzi ncatakulesyi? Leza siluyando ngotwazyiba kabotu weelede kuti ulijisi twaambo tubotu ncatanalesya ikupenga.—1 Johane 4:8.\n10. Ino ncinzi Saatani ncaakapa kuti cidoonekwe, alimwi mmunzila nzi?\n10 Ikutegwa tuzyibe kaambo Leza ncalekelede kupenga, tweelede kuyeeya cakacitika ikupenga nokwakatalika. Saatani naakapa kuti ba Adamu a Eva bazangile Jehova, ikaambo kayandika kapati kakatalisyigwa. Saatani kunyina naakapa kuti kudoonekwe nguzu nzyajisi Jehova. Naba Saatani ulizyi kuti nguzu zya Jehova tazyeeli. Muciindi caboobo, Saatani wakapa kudoonekwa kweelela kwabweendelezi bwa Jehova. Kwiinda mukwaamba Leza kuti mmubeji uuyima balelwa bakwe zintu zibotu, Saatani wakali kwaamba kuti Jehova mmweendelezi mubyaabi. (Amubale Matalikilo 3:2-5) Saatani wakali kwaamba kuti banamaleya bakali kuyoopona kabotu kapati ikuti kabateendelezyegwi a Leza. Ooku kwakali kulwana bulelo bwa Jehova, ikweelela kwakwe kwakweendelezya.\n11. Ino nkaambo nzi Jehova ncaatakaile kubanyonyoona buyo basikuzanga mu Edeni?\n11 Ba Adamu a Eva bakamuzangila Jehova. Mubwini bakati: “Tatuyandi kuti Jehova kali Mweendelezi wesu. Tulakonzya kulisalila tobeni cintu ciluzi acitaluzi.” Ino mbuti Jehova mbwaakali kunga wakeendelezya kaambo aaka? Mbuti mbwaakali kunga wayiisya zilenge zyakwe zyamaanu zyoonse kuti basikuzanga bakalilubizyide akuti mubwini inzila yakwe nenzila yiinda zyoonse kubota? Umwi inga waamba kuti Leza wakeelede buyo kubanyonyoona basikuzanga akutalika buya alimwi. Pele Jehova wakalaambide makanze aakwe aakuti nyika izule bana ba Adamu a Eva, alimwi wakali kuyanda kuti kabapona munyika yaparadaiso. (Matalikilo 1:28) Lyoonse Jehova ulaazuzikizya makanze aakwe. (Isaya 55:10, 11) Kuyungizya waawo, ikunyonyoona basikuzanga mu Edeni tiikwakali kuyookasalazya kaambo kakatalisyidwe kujatikizya kweelela kwa Jehova kwakweendelezya.\n12, 13. Amupe cikozyanyo citondezya kaambo Jehova ncaazumizyila Saatani kuba mweendelezi wanyika eeyi alimwi ancaazumizyila bantunsi kulyeendelezya beni.\n12 Atupandulule kwiinda mukubelesya cikozyanyo. Amweezyeezye kuti mwiiyi waambila basicikolo mbayiisya nzila mbokujanwa namba imwi iikatazya. Sicikolo umwi uujisi maanu alimwi uutamvwi wataminina kuti inzila njobabelesya bayi tailuzi pe. Ikutondezya kuti mwiiyi tacibwene kabotu kuyiisya, ooyu sikuzanga wayuminina kwaamba kuti walo uzyi nzila mbotu yakujana namba eeyo. Basicikolo bamwi bayeeya kuti uliluzi, eelyo abalo bazanga. Ino ncinzi mwiiyi nceelede kucita? Ikuti naa wabatanda mukkilasi basikuzanga, ino basicikolo bamwi inga bayeeya nzi? Sena tabakasyomi kuti sicikolonyina alimwi abaabo bakamusangana baliluzi? Basicikolo bambi boonse mukkilasi inga bacileka kumulemeka mwiiyi, kabayeeya kuti uyoowa kuzyibwa kuti ulilubizyide. Pele ino mbuti kuti mwiiyi wamuzumizya sikuzanga ikutondezya basicikolonyina nzila mbwanga waijana namba?\nSena sicikolo ulicibwene kuyiisya kwiinda mwiiyi?\n13 Jehova wacita ceeco mwiiyi wamucikozyanyo cesu ncaakali kunga wacita. Amuyeeye kuti basikuzanga mu Edeni teensyi mbebakajatikizyidwe balikke. Tuulunzuma twabangelo bakali kulangilila. (Jobu 38:7; Daniele 7:10) Mbwaakeendelezya kuzanga ooko Jehova kwakali kuyoobajatikizya bangelo aabo boonse, alimwi kumbele ibangelo abantu boonse. Aboobo ino ncinzi ncaacita Jehova? Wamuzumizya Saatani kutondezya mbwanga weendelezya banamaleya. Alimwi Leza wazumizya bantunsi kulyeendelezya beni kwiinda mubusolozi bwa Saatani.\n14. Ino nimpindu nzi iiyoojanwa akaambo kakuti Jehova wakasala kuzumizya bantunsi kulyeendelezya beni?\n14 Imwiiyi wamucikozyanyo cesu ulizyi kuti sikuzanga kubikkilizya abasicikolo bamutobela balilubizyide. Pele alimwi ulizyi kuti ikubapa ciindi cakusola kusalazya kaambo kabo inga kwabagwasya boonse mukkilasi. Basikuzanga bakakilwa kwiijana namba, basicikolo basyomeka boonse balazyiba kuti mwiiyi nguweelede alikke kusololela basicikolo mukkilasi. Balakateelela kaambo mwiiyi ncanga lino wabatandila basikuzanga boonse mukkilasi. Mbubwenya buyo, Jehova ulizyi kuti bantunsi boonse babombe myoyo alimwi abangelo bayoogwasyigwa ikubona Saatani abasikuzanga limwi kuti bakakilwa akuti bantunsi tabakonzyi kulyeendelezya beni. Mbubwenya mbuli Jeremiya wansiku, bayooyiya njiisyo yakasimpe iiyandika kapati eeyi yakuti: “O Jehova, ndizi kuti muntu waansi tezi kubamba kabotu inzila yakwe. Muntu ulaya bweenda, pele tabwene kweenzya intaamu zyakwe.”—Jeremiya 10:23.\n15, 16. (a) Nkaambo nzi Jehova ncaazumizyila kupenga kuti kuzumanane kwaciindi cilamfwu kapati? (b) Nkaambo nzi Jehova ncaatazilesya kucitika zintu zili mbuli milandu mipati?\n15 Pele ino nkaambo nzi Jehova ncaakulekela kuzumanana kupenga kwaciindi cilamfwu kapati? Alimwi ino nkaambo nzi ncatazilesyi kucitika zintu zibyaabi? Amulange-lange zintu zyobile mwiiyi wamucikozyanyo cesu nzyaatakali kunga wacita. Cakusaanguna, tanaakali kunga wamukasya sicikolo sikuzanga ooyo kupandulula nzila yakwe yakujana namba. Cabili, mwiiyi tanaakali kunga wamugwasya sikuzanga ikutondezya nzila yakwe yakujana namba. Mbubwenya buyo, amulange-lange nzila zyobile Jehova nzyaasala kuti ataziciti. Cakusaanguna, kunyina naamulesya Saatani abaabo bamutobela kusoleka kulisalazya kuti baliluzi. Aboobo ikulekela kuti kwiinde ciindi kwali kuyandika. Muzyuulu-zyuulu zyamyaka yabukkale bwabantunsi, banamaleya bali kukonzya kusoleka bweendelezi mbobayeeya buli boonse naa mfwulumende. Banamaleya bayaambele mumakani aasayaansi amuzintu zimwi, pele kutalulama, bucete, milandu alimwi ankondo zyaindila buya. Bweendelezi bwabantunsi lino bwalibonya kuti bwakakilwa.\n16 Cabili, kunyina Jehova naamugwasya Saatani kweendelezya nyika eeyi. Mucikozyanyo, ikuti Leza naakailesya milandu mipati, sena naatali kupa bumboni bwakuti basikuzanga bakaliluzi? Sena Leza naatali kupa bantu kuyeeya kuti ambweni bantunsi balakonzya kulyeendelezya beni kakunyina zintu zibyaabi zicitika? Ikuti Jehova naakacita boobo, naakajatikizyigwa mukaambo kakubeja. Pele “Leza takonzyi kubeja.”—Bahibulu 6:18.\n17, 18. Ino ncinzi Jehova ncayoocita kujatikizya bunyonyoosi boonse bwacitwa abweendelezi bwabantunsi alimwi akuyunga kwa Saatani?\n17 Pele ino mbuti kujatikizya bunyonyoosi boonse bwacitwa mukuzangila Leza kwaliko kwaciindi cilamfwu? Tweelede kuyeeya kuti Jehova, ngusinguzuzyoonse. Aboobo ulakonzya alimwi uyoowamanizya mapenzi oonse aacitika nkaambo kakupenga kwabanamaleya. Mbubwenya mbotwaiya kale, ikunyonyoonwa kwanyika yesu kuyoomanizyigwa kwiinda mukusandula nyika kuba Paradaiso. Izintu ziboola akaambo kacibi ziyoogusyigwa kwiinda mulusyomo ndobajisi bantu mucituuzyo ca Jesu cacinunuzyo, alimwi iziboola akaambo kalufwu ziyoomanizyigwa kwiinda mububuke. Aboobo Leza uyoobelesya Jesu ‘kujaya milimo ya Saatani.’ (1 Johane 3:8) Eezyi zyoonse uyoozizuzikizya Jehova muciindi cini ceelede. Inga twakkomana kuti tanaakafwambaana kubweza ntaamu, nkaambo kukkazyika moyo kwakwe kwatupa coolwe cakwiiya kasimpe alimwi akumubelekela. (Amubale 2 Petro 3:9, 10) Calino Leza uluujisi kuyandaula bakombi basinizyide alimwi akubagwasya kuliyumya mukupenga kunga kwabasikila munyika eeyi yamapenzi.—Johane 4:23; 1 Ba-Korinto 10:13.\n18 Bamwi inga babuzya kuti, Sena kupenga ooku koonse nokwakalesyegwa ikuti Leza naakalengede ba Adamu a Eva munzila iibapa kuti kacitakonzyeki kuzanga? Ikutegwa mwiingule mubuzyo ooyu, mweelede kuyeeya cipego citaliboteli ncaakamupa Jehova.\nLeza uyoomugwasya kuliyumya mumapenzi\n19. Ncipengo nzi ciyandika kapati ncaakatupa Jehova, alimwi ino nkaambo nzi ncotweelede kucikkomanina?\n19 Mbubwenya mbokwakaambwa mu Cibalo 5, bantunsi bakalengwa kabajisi nguzu zyakulisalila. Sena mulizyi mbocili cipego ciyandika kapati eeci? Leza wakalenga banyama batalivwulili, alimwi ikapati aaba beendelezyegwa aziyanza zyakulengwa aanzizyo. Bantu bapanga mincini iikonzya kucitwa kuti kiitobela buyo cintu comwe. Sena notwalikkomene ikuti Leza naakatulenga boobo? Peepe. Tulikkomene kwaanguluka kusala mbotuyanda kuba, ibuumi mbotuyanda kupona, ibantu mbotuyanda kuba balongwe besu azimwi zinji. Tulakukkomanina kuba alwaanguluko luli mbolubede alimwi oobo Leza mbwayanda kuti tube.\n20, 21. Mbuti mbotunga twabelesya cipego canguzu zyakulisalila munzila iigwasya kapati, alimwi ino nkaambo nzi ncotweelede kuyandisya kucita boobo?\n20 Jehova taukkomanini mulimo uucitwa cakusinikizyigwa. (2 Ba-Korinto 9:7) Mucikozyanyo: Ino ncinzi cinga camukkomanisya kapati muzyali? Sena ndileelyo mwana naamba kuti “Ndalumba” akaambo kakuti waambilwa kuti alumbe naa ndileelyo mwana nalyaambilila mwini akaambo kambwalimvwa mumoyo? Aboobo cilayandika kubuzya kuti, Ino muyoozibelesya buti nguzu zyakulisalila nzyaakamupa Jehova? Saatani, Adamu alimwi a Eva bakazibelesya munzila mbyaabi kapati nguzu zyakulisalila. Bakamukaka Jehova Leza. Ino nywebo muyoocita nzi?\n21 Mulijisi coolwe cakubelesya cipego citaliboteli canguzu zyakulisalila nzyomuyanda munzila iigwasya kapati. Mulakonzya kusangana atuulunzuma twabantu babweza ntaamu yakutobela Jehova. Leza bamupa kukondwa akaambo kakuti mbasungu mukutondezya kuti Saatani mmubeji alimwi waalilwa ceetezya kali mweendelezi. (Tusimpi 27:11) Anywebo mulakonzya kucita oobo kwiinda mukusala kutobela bukkale buluzi mubuumi. Ibukkale oobu bulapandululwa mucibalo citobela.\nTeensyi Leza wakatalisya bukkale bubyaabi buli munyika.—Jobu 34:10.\nIkwiinda mukwaamba Leza kuti mmubeji alimwi akuti ulabaima zintu zibotu balelwa bakwe, Saatani wakapa kudoonekwa kwakweelela kwabweendelezi bwa Jehova.—Matalikilo 3:2-5.\nJehova uyoobelesya Mwanaakwe, Imweendelezi wa Bwami bwabu Mesiya ikumanizya kupenga kwabantunsi amapenzi oonse aacitika.—1 Johane 3:8.


Mulimo wa Basalali ku Mfulumende: Masimpe aa Baloma 13 Print\nMulimo wa Basalali ku Mfulumende: Masimpe aa Baloma 13\nKampango ka Baloma 13 nkakabelesyegwa kanjaanji kweena bana Kristu kuti batobele milawo iitaluleme akutabilila mfulumende zitundulula bantu. Busanduluzi bwamusyobo ooyu, mubwini bukazya Mangwalo. Kunyina pe Yahuwah naakalailila muntu uli woonse kuteelela milawo yabantu eeyo ityola mulawo wabulemu.\nKakwiina kudonaika, William Shakespeare wakali umwi akataa balembi baluulwa kulemba twaano mumulaka wa Cikuwa. Walo wakalaa maambila mbali atwaambyo tunjaanji ooto ntwaakasanganya kumulaka wa Cikuwa kwiinda muntu naba ni musyule lyakwe nokuba kumbele lyakwe. Mumyaka iili myaanda yone kuzwa naakafwa, zyoonse nzyaakalemba zicilaa mpuwo cakuti mulaka waambaulwa mazubaano uzwide maambila mbali aakwe aayo bantu ngobainduluka kwaamba kabatakubwene.\nKamwi kaambyo kokwa Shakespeare nkotumvwaamvwa nkakuti: “Dyabooli awalo ulakonzya kubandauka Mangwalo akukwabilila nzyacita.” Kuti Dyabooli ubandauka Mangwalo, eeyo njenzila ncobeni imwi njazwidilila mukucenga bantu kapati. Nguzu zyakucenga zilaa nguzu kapati mbuli nguzu zyakasimpe kasangene mukubeja ooko. Kuvwelenganya Mangwalo antoomwe atwaambo twakubeja, ninzila mpati imwi yiinda kucenga myoyo yabasyomeka.\n“Dyabooli ulakonzya kubelesya Mangwalo kuti awonde mulimo wakwe. Muntu mubi uupa bumboni busetekene uli mbuli cigwebenga cimwetamweta mucelo uubolede akatikati. Ma kubota bulangika ciwa calweeno atala!”\nEelyo dyabooli naakali kusunka Mufutuli mu cibanda, walo wakainduluka kwaamba cilembedwe mu Ntembauzyo 91:11-12. Yahushua taakacengwa pe, nkaambo eelyo dyabooli naakainduluka kwaamba cilembedwe mu Mangwalo, wakasiila ambali kaambo keni (Mateyo 4:68), aboobo akupindula ncokaamba cini kampango aako. Eeyi njenzila dyabooli mbwabandauka Mangwalo! Ulapindula nokuba kupandulula munzila yakupelengusya kutegwa cilubide cimvwikaanga nkasimpe.\nNcintu ciyandika kapati kuti basalali basyomeka kabajulide meso aabo kunzila yalweeno eeyi nkaambo ilabelesyegwa abuzuba mumfulumende azikombelo zyamazubaano kuti zikulwaizye bantu kukwabilila akutobela ziyanza ziteendelani a Bbaibbele.\nMangwalo atucenjezya mfulumende eeyo kumamanino aanyika iyoobelesya nguzu zyacaando camunyama atalaa bantu boonse. Kwaciindi cilamfu, basalali basyomeka, bakaliimvwi kabasinkilide kufumbwa ciletela busofwaazi. Aboobo, dyabooli wakapanda nzila iimbi yakubaungula maanu kutegwa kabaide kuumwine nokuba kuti balicibwene cilubide. Mpoonya aciindi aawa, walo utaminina kuumuna kwabo kuti nkuteelela Mwami Yahuwah. Walo wakalijanina nzila yiinda kuzwidilila yakugwalanyanga, kupindaula akusandulula munzila iilubide kampango ka Baloma 13;1-7:\nMuntu uli woonse weelede kulemeka nguzu zyamfulumende. Nkaambo kunyina pe nguzu pele zyokwa Yahuwah: nguzu zyaansi azyalo zyakabikkwa anguwe Mwami Yahuwah.\nAboobo kufumbwa uukaka nguzu eezyo nzyaakasimpa Yahuwah, ukaka mulawo ookwa Yahuwah: alimwi aabo bakaka bayoolitambwida kusinganyigwa.\nBaleli tabayoosyi kuli baabo bacita zibotu pe, ccita kuli baabo bacita zibi. Sena ulayanda kukkala aluumuno mucisi? Mbubo, cita ziluleme, eelyo muleli uyookulumbaizya.\nKayi awalo muleli mutwanga wa Leza uukucitila zibotu. Pele kuti kocita zibyaabi, uyoowe, walo nkaambo ulijisi nguzu zyakukusubula. Muleli mutwanga wa Leza uusubula bacita zibi mubusena bwa Leza.\nNkaambo kaako muleelede kuswiilila baleli, kutali buyo mukuti kamuyoowa bukali bwa Yahuwah, pele nkaambo mulizi mumyoyo yanu nobeni kuti muleelede kucita boobo.\nNcenciceeco ncomubaswiilila, nkaambo baleli babelekela Yahuwah nibacita mulimo ooyu.\nEelyo amutele mitelo njomweelede kubaleli akubalemeka.\n“Ndileelyo buyo milawo yamfulumende zyaansi noyeendelana amulawo wabulemu bwakujulu, nuuli mulimo wamuntu uusyomeka kutobela milawo eeyo.”\nKakwiina kudonaika, Mwami wamulengalenga woonse ngo Mwami wa Bami alimwi ngo Simalelo wa Basimalelo. “Ulasandula ziindi aziindi zyamwaka, ulabikka bami azyuuno akubatanda.” (Daniele 2:21) Pele ngu Yahuwah uubeteka, ulafwiinsya umwi, wamana umwi wamusumpula.” (Intembauzyo 75:7) Aboobo, mfulumende zyaanyika zyoonse zyakazumizyigwa a Mwami Yahuwah. Nokuba boobo, eeci tacaambilizyi kuti mbatumwa ba Singuzuzyoonse pe, akuti beelede kuteelelwa mbokuli boobo pe. Bunji bwamfulumende zyaansi zyibelekela bulelo bwa Saatani, kutali bulelo bwa Mwami Yahuwah. Aboobo, ndileelyo buyo mumilawo yabo niiyendelana a mulawo wabulemu nuuli mulimo wamuntu uusyoma kuti abalemekezye akubateelela.\nKusinikizya bantu kutobela milawo iinyongene, nkupandulula BaLoma 13 munzila iilubide. Mangwalo azwide mikonzyanyo eelyo bantu bokwa Yahuwah nibakabikkide maumi aabo muntenda kukaka mulawo wabantu kutegwa batonkomane kusyomeka kumulawo wabulemu.\nEelyo mwami wamangwemba naakabumba cibumbwa cagolide mucibanda ca Dura akulailila bantu kuti boonse beelede kukotamina ansi akucikomba cibumbwa eeco, basalali botatwe bakabikka maumi aabo muntenda kutegwa bazumanane kusyomeka kuli Yahuwah. Bakakonkezya kwaamba kuti: “Akuzyibwe kuli nduwe O Mwami, kuti swebo tatukwe kukutaukila baleza bako, nokuba kukomba cibumbwa cagolide eeco ncookabumba akwiimikizya.” (Langa Daniel 3.)\nDaniele mumulindi wa Basyuumbwa, Briton Rivière (1890)\nMyaka yongaye yakatobela aakale, Daniele wakalijana kalangene antenda njeenya. Eelyo mulawo niwaabikkwa weendelezya bupaizi (Daniel 6 KJV), Daniele wakaunka mubuumuzi akuzumanana twakwe kakwiina kuleka ciyanza cakwe cakupaila abuzuba. Cintu cakatobela waawo, wakali mulandu uunyanyaazya masusu amutwe: “Bakamujata akumwaanga Daniele akumusowela mumulindi wabasyuumbwa.” (Daniele 6:16) Aciindi aawo mfulumende yakaindizya kubweza ntaamu yanguzu eelyo niyakaambilizya mulazyo wakuti kunyina muntu uukonzya kupailila leza umwi pele buyo kukomba mwami wacisi kwamwezi omwe. Daniele wakalizyi kuti eeco ncecakaambilizyigwa mumulawo wacisi. Aboobo, nokuba kuti wakali umwi walupatipati mu mfulumende, wakazumanana kusyomeka kumulawo wakujulu wabulemu kwiinda kutobela milawo yabantu baansi.\nOoku kunyansya mulawo wamfulumende uupilingene, kwakamuletela cileleko Daniele kuzwa kujulu ku Mwami Yahuwah. Eelyo mwami naakajula mulindi wabasyuumbwa akupozomoka kubuzya kuti naa Daniele uciliko kacili muzumi, Daniele wakavwiila munzila iisimpa mulazyo kuti kuteelela mulawo wabulemu lyoonse ncintu cili kumbelaa kutobela mulawo wabantu. “O Mwami, kopona lyoonse! Elah wangu1 wakatumina mungele Wakwe kuzyoobbama milomo yabasyuumbwa, kutegwa batandilumi akundicisa, nkaambo Ime ndakajanwa nsyekwe mulandu kunembo Lyakwe; alimwi, O Mwami, Ime kunyina ncindaakucitila cibi pe.” (Daniele 6:21, 22)\nElah wangu. Daniele wakali kwaamba kuti Elah wakwe wakali mupati akubaa nguzu kwiinda baleza bamwami ooyu alimwi, mbuli mbwali Elah waba ela boonse, kuteelela milawo Yakwe ncintu citaanzi atalaa milawo yabantu yoonse. Mulawo wabululami kuti mulawo ookwa Yahuwah tuuyelede kutyolwa mukutandila kutobela milawo yabantu pe.\nKaano ka Petulo a Johane nibakaimvwi kunembo lyaba Sanihedulini, mukonzyanyo weelela ncobeni kutondezya kuti mulawo ookwa Yahuwah weelede kuba atalaa milazyo yaanyika. Ncobeni, eelyo milawo yabantu niilwana mulawo wabulemu ookwa Yahuwah, muntu weelede kusiilwa kumbali mpoonya Singuzuzyoonse nguuyelede kuteelelwa. Eelyo Petulo naakamanizya kuponya muntu wakalemene, bapaizi bakamwaanga antoomwe a Johane.\nMpoonya nibakabaambila kuti bazwe mumuswaangano, bakalivwiyavwiya akati kabo, kabaamba kuti, “Tulabacita nzi balombwana aaba? Nkaambo ncobeni, bacita maleele aayebeka alimwi bantu boonse bakkede mu Jelusalema babona ncobeni, kwiina mbotukonzya kukaka maleele aaya. Pele kukakatila kulesya mpuwo kuti itamwaikili kulaale akataa bantu, atubakwabbaule, kutegwa kuzwa sunu bacileke kukambauka muzina lyamuntu ooyu.”\nAboobo bakabaita kuti baboole alimwi akataa muswaangano akubalailila kuti batanikwaambi nokuba kuyiisya muzina lyokwa Yahushua. (Milimo 4:15-18)\nMangwalo alisalazyide kuti: kutabikkila maanu nguzu zyamfulumende yaanyika ili yoonse, mulimo wini wamuntu uusyomeka ngwakuteelela Mwami Yahuwah. Swebo tatweelede kuteelela milawo yaansi iisampaula mulawo ookwa Yahuwah pe. “Swebo tweelede kuteelela Mwami Yahuwah kutali bantu.” (Milimo 5:2)\nBasikwiiya bakavwiila mumajwi aazwide moza akutondezya kuti mulawo weelede kutobelwa abantu boonse eelyo nobalangana amilawo yabantu eeyo iikanzyanya amulawo wabulemu bwakujulu: “Pele Petulo a Johane bakaingula akwaamba kuli mbabo kuti, “Ino ncili ciluleme mumeso ookwa Eloah, kuteelela ndinywe kwiinda Yahuwah, inywe amulibeteke akukosozya kaambo. Nkaambo swebo tatukonzyi kumwaambila zintu zitwakalibonena akumvwa.” (Milimo 4:19, 20)\nAaaka kaano kalakondelezya nkaambo: ninguzu zyabupaizi zyakali kusinikizya kuteelela milawo yabo. Mangwalo alisalazyide kuti: kunyina makani kufumbwa ninguzu zyamfulumende yabantu iili buti atalaa nyika, mulimo wamuntu uusyomeka ngwakutaanguna kuteelela Yahuwah. Ilikke milawo yaansi aano yeelede kutobelwa njiyeeyo iitakazyani amulawo wabulemu. Muciindii coonse, zyuulunzuma zyabasalali bakaaba maumi aabo kwiinda mukukaka kutobela nguzu zyamfulumende iitaluleme akwiima nji kabatobela akusyomeka kuli Yahuwah.\nIBbaibbele lipya (NIV) ndi Bbaibbele libelesyegwa akanjaanji abaabo bayandisya kupindulula Mangwalo kuti ayendelane amakanze aabo. Eeco ncintu cuubauba kubona kuti muntu wabala Baloma 13:1-7.\nMuntu woonse alitolaansi kuteelela mfulumende zilela, nkaambo kunyina mfulumende pele buyo yeeyo Yahuwah njaakasimpika. Kufumbwa nguzu ziliko zyakabikkwa akuzumizyigwa a Eloah lwakwe. Citobela ncakuti, kufumbwa muntu uuzangila akunyansya mfulumende eeyo uzangila mfulumende Mwami Yahuwah njaakabikka, alimwi aabo bacita boobo bayooliletela mulandu alubeta. . . . (Baloma 13:1-2)\nEeco Bbaibbele lya KJV ncolisandulwide kuti “nguzu zyalupatipati” IBbaibbele lya NIV lisandulula kuti “mfulumende zyeendelezya.” Kuli bbala lisanduludwe kuti exousia (#1849). Nokuba kuti eeli bbala liiminina nguzu a mfulumende, lilaambilizya aciindi cibotu cipedwe, calwaanguluko, cabweendelezi, a kuliiba. Bantu bakalipedwe nguzu kuzwa ku Mulengi – nguzu zyakulisalila umwi awumwi ncayanda kucita. Eelyo bbala lyakuti “kuliiba” nolisekkwa mukampango aako, kumvwika cintu cipya caambilizya kampango aako:\n“Bantu boonse beelede kuswiilila baleli bacisi. Nkaambo kunyina muntu uulaa lwaanguluko lutazwidi kuli Yahuwah. Baleli baliko, Yahuwah nguwakababikka. Nkaambo ooyo uutaswiilili baleli ukaka cakabikkwa a Yahuwah. Nkabela uucita boobo uyoosubulwa. Baleli tabayoosyi kuli baabo bacita zibotu pe, ccita kuli baabo bacita zibi. Sena ulayanda kukkala aluumuno mucisi? Mbubo cita ziluleme, eelyo muleli uyookulumbaizya. (BaLoma 13: 1-3)\nNcintu ciyandika kapati kubasalali bamusela wamamanino kuti bamvwisye caambwa mu Baloma 13 nkaambo kakubelesya kampango aaka munzila iitasalali mbuli kucitwa mazubaano mukusinikizya kutobela milawo yaansi iidyaaminina bantu. Mumyaka iizya, aaka kampango nkeenya kayoobelesyegwa kubamba Nsabata yalweeno iitaluleme. Beembezi bapilingene bayoojata maanka kalikiliki kusungilizya basicikombelo babo kuti batobele mulawo ooyu uutyola milawo yokwa Yahuwah. Kutamvwisya kabotu kampango ka Baloma 13 nceciyoosolweda bantu baluulwa bokwa Yahuwah kuti bapangane cilongwe a milawo yabantu. Mukucita boobo, balo bayootambula caando camunyama ciyoosya.\nNcintu cilubide alimwi citaluleme kubelesya kampango ka Baloma 13 kutabilila milawo ya mfulumende eeyo iikazyanya a mulawo wabulemu. Yahuwah taakapa muntu naba ni, mfulumende iili atalaa nyika nokuba kujulu, nguzu zyakuti ipindule mulawo Wakwe.\nMartin Niemöller wakaluumvwisyide kabotu mulazyo wabululami ooyu. Walo wakali mweembezi muna kristu uutonkomene wakali kukkala akataa bulelo bwamfulumende yaba Nazi mucisi ca Germany. Aciindi eeco, bunji bwazikombelo zyabuna kristu zyakacengulukila kutobela mfulumende ya Nazi akutaminina kuti batobela caambwa mu Baloma 13. Niemöller, sicikolo wiiya buleza waba Lutherani, wakalimvwisyide ntenda yakubikka nguzu zyabantu atalaa nguzu zyabulemu bwakujulu. Walo wakayumya kukaka kusungilizya kwaba Nazi muzikombelo zya Basikukazya zyoonse alimwi wakali kubwentela milazyo yaba Nazi. Ooyu mulombwana ookwa Yahuwah wakaangwa akubikkwa muntolongo ziindene akataa myaka 1937 kusikila mu 1945.\nWakalilauka aakale, nkaambo kakuti taakamba zinjaanji zyakali kunga zyagwasyilila baabo bakajaigwa mubulelo bwa Nazi, kaamba kuti:\nBakataanguna kuboolela ba Socialisti, alimwi Ime kunyina nceekaamba—\nNkaambo Ime nsyeekali mu Socialisti.\nMpoonya bakaboolela baabo Balwanina Babelesi, alimwi Ime kunyina nceekaamba—\nNkaambo Ime nsyeekali umwi wa Balwanina Babelesi.\nMpoonya kuzwa aawo, bakaboolela ba Juuda, alimwi Ime kunyina nceekaamba—\nNkaambo Ime nsyeekali mu Juuda.\nNibakaminizya aawo bakaboolela ndime—mpoonya kwakanyina muntu wakuti andiiminine.\nMangwalo taayiisyi kuti muntu kaile kutobela kufumbwa ncalaililwa amfulumende pe. Pele kunze lyaboobo, ayiisya kuti boonse bayandisya kasimpe akusetekana, balaa mulimo alimwi balayandika kukaka cilubide. Oobu mbobweelede ncobeni kuteelela Baloma 13 kuleka mbobasandulula bazikombelo zyaansi.\nEdmund Burke wakali muntu wakaazyi kabotu makani aaya. Walo wakali mulembi, muntu wacisi, wamapolitikisi alimwi mwiyi. Kamwi kaambyo nkaakali kwaamba kakali kusalazya kwaamba kuti: “Cintu cilikke cikonzya kulekela busofwaazyi kuti buzwidilile nkuti bantu baluleme tiibabweza ntaamu yakulesya cintu eeco.”\nMulimo wabulemu nkwiiminina kasimpe. Mulimo uusetekene kukaka cibyaabi kufumbwa musyobo ngocinga calibonya. Mfulumende, nguzu abweendelezi zyoonse zilaa nguzu nkaambo buyo kakuti Mwami Singuzuzyoonse nguuzumizya zyoonse. Nguzu zyabo zyakweendelezya, ninguzu nzyobapedwe. Aboobo, balo lwabo, balaa mulimo wakucitila Mulengi. Kufumbwa buyo nobatalika kupangilila akubamba milawo eeyo iikazyana a mulawo wabulemu, mpoonya aawo, batalika kunyansya nguzu zya mfulumende eeyo yakabapa bweendelezi, imfulumende ya Uupa Mulawo wa bulemu.\nMukambausi 12:13 waambilizya mulimo wamuntu: “Lino mukuti zyoonse zyamvwigwa, mamanino aazintu zyoonse ngakuti, “Ulemeke Leza ubambe milawo yakwe, ooyu ngomulimo woonse uupedwe muntu..” (1599 Geneva Bible) Mulimo mutaanzi wamuntu uli ku Mulengi wakwe. Ooyu lyoonse ngomulimo wakwe. Mfulumende zyaansi zyeelede kutobelwa eelyo nozyeendelana a mulawo wabulemu. Ooyu ngomulimo woonse wa muntu.\n“Lino mukuti zyoonse zyamvwigwa, mamanino aazintu zyoonse ngakuti,\nUlemeke Elohimu ubambe milawo yakwe, ooyu ngomulimo woonse uupedwe muntu.”\n-Mukambausi 12:13, RNKJV\n1 Ibbala lya H426, 'el-aw' ( lyaci Chaldee); lyeendelana alya H433: Eloah